(4) Wara l-vot fil-Parlament Wara diskussjoni maratona ta' ħdax-il siegħa il-bieraħ fil-Parlament tajjeb li nirriflettu ftit fuq dak li ġara. Il-kritika fil-beraħ bejn membri tal-istess partit hi leċta? Li hu żgur hu li hi rari f'dan il-pajjiż u għaldaqstant min jagħmilha ħafna drabi jħarsu lejħ bl-ikrah. Il-kritika kostruttiva fil-Parlament hi nieqsa. Hemm bżonnha iktar spiss. Sfortunatament hi interpretata bħala sinjal ta' djgħufija. Fir-realta' jekk issir sew u mod regolari issaħħaħ lil min jagħmilha. Issaħħah ukoll lil dawk li lejhom tkun indirizzata għax għandha l-potenzjal li ssaffi l-istitutzzjonijiet. Il-kontribut li taw fil-Parlament matul din il-leġislatura Membri Parlamentari bħal Franco Debono, Jeffrey Pullicino Orlando, Jean Pierre Farrugia u Jesmond Mugliette hu imprezabbli li kieku l-Partit Nazzjonalista kapaċi jitgħallem minn din l-esperjenza. Imma sfortunatament m'huwiex kapaċi jitgħallem u dan kif jixhdu d-deċizjonijiet tal-Kumitat Eżekuttiv tal-PN kemm dwar id-divorzju kif ukoll iktar kmieni din il-ġimgħa dwar il-mozzjoni ta' sfiduċja f'Austin Gatt. Il-Parlament, sfortunatament rari ħafna jgħarbel bis-serjeta' l-ħidma tal-Gvern. Per konsegwenza l-kontabilita' tal-Gvern lejn il-Parlament m'hemmx min jesiġi li sseħħ. Dan jista' jinbidel jekk l-ispazju li qed ifittxu l-membri parlamentari li semmejt iktar il-fuq jitħallew jokkupawh. Hekk biss il-Parlament ikun jista' jaqdi l-funzjoni vera tiegħu.